SKRIFTLIG FORESPØRGSEL E-2064/99

af Olivier Dupuis (TDI) til Kommissionen

(12. november 1999)

Om: Tolkning af central- og østeuropæiske sprog

Inden for rammerne af EU's forbindelser med tredjelande er EU-institutionerne, og navnlig Kommissionen, Rådet og Parlamentet, nødsaget til at organisere eller deltage i mange møder med samtalepartnere, der har et andet sprog end EU-sprogene som modersmål. I de seneste år, navnlig efter opløsningen af det sovjetiske og jugoslaviske regime, er sådanne situationer blevet yderligere mangedoblet.

Desværre kompromitteres kvaliteten af disse møder stærkt som følge af mangelen på uddannet eller disponibelt tolkepersonale såvel i EU som i tredjelandene og som følge af mangelen på passende tekniske strukturer i visse tredjelande. Ved møder med repræsentanter for størstedelen af disse lande såvel på EU-hjemstederne som i disse tredjelande varetages tolkningen fra og til tredjelandssamtalepartnerens sprog meget ofte af tolke fra det pågældende tredjeland.

Finder Kommissionen ikke, at det ikke blot ville være hensigtsmæssigt, men også presserende, navnlig for at optimere udbyttet af særligt bekostelige møder, at udforme ad hoc-politikker, der bl.a. omfatter finansiering af passende strukturer i disse tredjelande, etablering af en reserve af EU-tolke (fælles for Rådets, Kommissionens og Parlamentets tjenestegrene), der, når det er nødvendigt, er i stand til at sikre tolkning fra de pågældende tredjelandes sprog (navnlig makedonisk, albansk, kroatisk, serbisk, armensk, georgisk, aserbajdsjansk, kasakhisk, turkmensk, tadsjikisk, usbekisk, kirgisisk og mongolsk) til EU-sprogene og finansiering af uddannelsen af lokale tolke, der er i stand til at anvende moderne teknik og teknologi?

Svar afgivet af Neil Kinnock på Kommissionens vegne

(22. december 1999)

Kommissionen har afholdt udvælgelsesprøver for freelancetolke i de central- og østeuropæiske landes sprog siden 1990. I øjeblikket er der i alt akkrediteret omkring 200 tolke for alle disse sprog. Dette gør det muligt at tilvejebringe den tolkning, som er nødvendig på alle møder, der afholdes i forbindelse med den forventede udvidelse.

Der er med hjælp fra TAIEX (Informationskontoret for Teknisk Bistand) og andre organisationer gjort en betydelig indsats for at bidrage til at forbedre uddannelsen af tolke i ansøgerlandene. Aktiviteterne omfatter uddannelse, faglig og finansiel bistand til kurser og tilvejebringelse af 80 stipendier for studerende i tolkning af central- og østeuropæiske sprog.

Desuden tilbydes ansatte i Kommissionen og freelancetolke professionelle kurser i disse sprog.

Der foreligger lister over tolke, der er akkrediteret albansk og sprogene i det tidligere Jugoslavien med undtagelse af slovensk, der jo er et ansøgerlands sprog.

Antallet af tolke med sprogene i det tidligere Sovjetunionen er meget lille, undtagen med hensyn til russisk. Kommissionen har en kort liste og samarbejder også med myndighederne i de pågældende lande eller med Kommissionens delegationer de pågældende steder, når der fremsættes specifikke anmodninger.

Kommissionen er ved at undersøge forskellige muligheder med henblik på at sikre en samlet fremgangsmåde for afhjælpning af problemerne i forbindelse med tolkning af disse landes sprog, som tager hensyn til mulighederne for at opnå en multiplikatoreffekt.

Kommissionen vil senere give meddelelse om konklusionerne af disse undersøgelser.